F. Mikloško, poslanec: (2005-06-23):
Pani profesorka Tóthová, pani poslankyňa, pani kolegyňa, ste tu nazvali niečo právnymi „tupinami“, ja mám už dobrý recept, ako riešiť právne „tupiny“, treba ich dať na Ústavný súd. Ja som práve dnes jeden Ústavný súd vyhral, je mi strašne ľúto, že nad vami, že teda to, čo som namietal, Ústavný súd – ja som vám to tam tajne, anonymne nechal na stole, takže ak ste to tam našli – dal mi za pravdu. Dajte to na Ústavný súd, istotne vám dá za pravdu, ak je to pravda. K pánovi kolegovi Ševcovi, ktorý spomínal, že my pôjdeme na spoveď a máme akože všetko v poriadku. Nie, nežiadame od bývalých komunistov, aby išli na spoveď, ale keby sa aspoň ospravedlnili za 40 rokov komunizmu, ale zatiaľ to ani jeden komunista neurobil. Aspoň raz keby ste povedali, prepáčte za tých popravených, väznených, umučených, ani na spoveď nemusíte ísť. A teraz, kolegyne, kolegovia... (Reakcie z pléna.) Som rád, áno, že už pán kolega Ďaďo sa rozbieha, spustil červenú roletu, teším sa na jeho reakciu. Kolegyne, kolegovia, už vyše 100 rokov existuje Medzinárodná asociácia horských vodcov. Je to veľmi prísna a výberová organizácia, ktorá združuje horských vodcov z celého sveta z jednotlivých krajín, teda je to medzinárodná asociácia, s tým, že ľudia, ktorí sú členmi tejto asociácie, môžu byť horskými vodcami na celom svete. V opačnom prípade, ak nie sú členmi, ak by niekto chcel byť iný, poviem príklad, viesť niekoho na Mont Blanc a nemá preukaz medzinárodného horského vodcu, tak jednoducho je pokutovaný, resp. môže byť priamo braný na zodpovednosť. Cieľom môjho pozmeňujúceho návrhu je, aby – a vlastne jeho zmysel je odôvodnený na str. 3, že v čl. II. nahradiť bod 2 týmto znením: v § 9 ods. 1 písm. f) znie: „Národná asociácia horských vodcov Slovenskej republiky (ináč povedané „Národná asociácia horských vodcov“) sa stáva súčasťou ostatných zložiek integrovaného záchranného systému.“ Cieľom celého pozmeňujúcemu návrhu je, aby absolútne elitná skupina ľudí, ktorí sú 3 roky cvičení, by som povedal, teraz ste sledovali tú tragédiu v Alpách, to boli traja horskí vodcovia, ktorí prechádzali výcvikom na ľadovci, odtrhla sa tam tá lavína, aby tieto elitné jednotky, dovolím si povedať, mohli byť súčasťou integrovaného záchranného systému na Slovensku. To je zmysel celého. A teraz, bohužiaľ, pretože rokovací poriadok je taký, ako je, musím to celé prečítať, pokiaľ by ste mi dali všeobecný dišpenz, máte to v laviciach, nemusel by som to čítať, ale je to hrozné. Pozmeňujúci návrh teda: 1. Za § 2a sa vkladajú § 2b až § 2d, ktoré vrátane nadpisu znejú: „§ 2b Zriadenie a postavenie Národnej asociácie horských vodcov (1) Zriaďuje sa Národná asociácia horských vodcov Slovenskej republiky (ďalej len „asociácia“) so sídlom v Starom Smokovci. (2) Asociácia je samosprávna neštátna stavovská inštitúcia, ktorej poslaním je presadzovať a chrániť práva a oprávnené záujmy svojich členov a ochraňovať ich stavovskú česť, podieľať sa na zvyšovaní ich odbornej úrovne a plniť ďalšie úlohy podľa tohto zákona. (3) Asociácia je právnická osoba. (4) Orgánmi asociácie sú predseda, predsedníctvo a snem asociácie. Snem asociácie je najvyšším orgánom asociácie, ktorý tvoria členovia asociácie. Predsedníctvo je výkonným orgánom asociácie. Štatutárnym orgánom asociácie je predseda, ktorý tiež zastupuje asociáciu navonok. Predsedu a predsedníctvo volí snem. Predseda koná v mene...“ Keby kolega Minárik nebol môj spolupartajník, tak by som ho odtiaľ vyhnal preč, nech tu nerozpráva. „Predseda koná v mene asociácie. Podrobnosti o činnosti asociácie, práva a povinnosti členov asociácie stanovujú predpisy asociácie, ktoré schvaľuje snem asociácie. § 2c Pôsobnosť asociácie Asociácia najmä a) zastupuje svojich členov vo vzťahu k štátnym orgánom, orgánom územnej samosprávy a iným právnickým osobám, b) vykonáva odbornú prípravu osôb, ktoré vykonávajú horskú vodcovskú činnosť, c) vydáva osvedčenie o odbornej spôsobilosti na vykonávanie horskej vodcovskej činnosti, d) podieľa sa na zvyšovaní odbornej spôsobilosti osôb vykonávajúcich horskú vodcovskú činnosť, e) oznamuje príslušnému orgánu štátnej správy osoby, ktorým zanikla platnosť osvedčenia o odbornej spôsobilosti na vykonávanie horskej vodcovskej činnosti, f) poskytuje informačné a poradenské služby, g) spolupracuje so štátnymi orgánmi pri tvorbe právnych predpisov týkajúcich sa horskej vodcovskej činnosti, h) spolupracuje s obdobnými právnickými osobami v zahraničí. § 2d Horská vodcovská činnosť (1) Horská vodcovská činnosť je vedenie a sprevádzanie osôb v horskom a vysokohorskom prostredí mimo turistických chodníkov a trás a) na túrach chodeckých i lezeckých na skale, ľade a snehu alebo v kombináciách uvedených terénov, b) na skialpinistických alebo lyžiarskych túrach a pri zjazdoch v neupravovanom a hlbokom snehu. (2) Horskú vodcovskú činnosť môže vykonávať fyzická osoba, ktorá má platné osvedčenie o odbornej spôsobilosti na vykonávanie horskej vodcovskej činnosti vydané asociáciou alebo zahraničnou právnickou osobou, ktorá je členom Medzinárodnej asociácie horských vodcov UIAGM so sídlom v Schwandvorsass vo Švajčiarsku. (3) Odborná spôsobilosť alebo je časť získaná v členskom štáte Európskej únie, v inom zmluvnom štáte dohody o Európskom hospodárskom priestore alebo v Švajčiarskej konfederácii sa uzná ako odborná spôsobilosť získaná podľa tohto zákona, ak žiadateľ doloží doklady o získaní odbornej spôsobilosti zodpovedajúce dokladom podľa tohto zákona a ich preklad do štátneho jazyka vyhotovený tlmočníkom podľa osobitného predpisu. (4) Ak sa porovnaním dokladov predložených podľa odseku 1 preukáže rozdiel v odbornej spôsobnosti vyžadovanej podľa tohto zákona a odbornej spôsobilosti, ktorú má osoba, umožní sa osobe získať odbornú spôsobilosť alebo jej časť podľa tohto zákona. O neuznaní odbornej spôsobilosti alebo jej časti získanej v členskom štáte Európskej únie, v inom zmluvnom štáte dohody o Európskom hospodárskom priestore alebo v Švajčiarskej konfederácii vydá asociácia rozhodnutie. Proti rozhodnutiu možno podať opravný prostriedok na súd. (5) Osvedčenie vydané alebo uznané asociáciou má platnosť tri roky od jeho vydania.“ Je tu odôvodnenie, ktoré si môžete prečítať. 2. V čl. I v bode 17 § 16a sa dopĺňa odsekmi 3 a 4, ktoré znejú: „(3) Ustanovujúci snem asociácie zvolá výkonný orgán Národnej asociácie horských vodcov Slovenskej republiky založenej podľa osobitného zákona tak, aby sa uskutočnil najneskôr do 31. decembra 2005. Prvé zasadnutie snemu do zvolenia orgánov asociácie vedie predseda Národnej asociácie horských vodcov Slovenskej republiky. (4) Platnosť dokladu o odbornej spôsobilosti na výkon horskej vodcovskej činnosti vydaného do 31. augusta 2005 končí 31. decembra 2006.“ To je zúfalé, aby to tu človek musel čítať, čo má každý v lavici, prepáčte. 3. V čl. II nahradiť bod 2 týmto znením: 2. V § 9 ods. 1 písm. f) znie: „f) Národná asociácia horských vodcov Slovenskej republiky,“. 4. Za čl. II sa vkladá nový čl. III, ktorý znie: „Čl. III“ – a teraz to musím všetko čítať. „Zákon č. 455/1991 Zb. o živnostenskom podnikaní v znení zákona č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z. z., zákona Národnej rady Slovenskej republiky č. 200/1995 Z. z., zákona Národnej rady Slovenskej republiky č. 216/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 164/1996 Z. z., zákona Národnej rady Slovenskej republiky č. 222/1996 Z. z., zákona Národnej rady Slovenskej republiky č. 289/1996 Z. z., zákona Národnej rady Slovenskej republiky č. 290/1996 Z. z., zákona č. 288/1997 Z. z., zákona č. 379/1997 Z. z., zákona č. 70/1998 Z. z., zákona č. 76/1998 Z. z., zákona č. 126/1998 Z. z., zákona č. 129/1998 Z. z., zákona č. 140/1998 Z. z., zákona č. 143/1998 Z. z., zákona č. 144/1998 Z. z., zákona č. 161/1998 Z. z., zákona č. 178/1998 Z. z., zákona č. 179/1998 Z. z., zákona č. 194/1998 Z. z., zákona č. 263/1999 Z. z., zákona č. 264/1999 Z. z., zákona č. 119/2000 Z. z., zákona č. 142/2000 Z. z., zákona č. 236/2000 Z. z., zákona č. 238/2000 Z. z., zákona č. 268/2000 Z. z., zákona č. 338/2000 Z. z.,...“ – to je ako Litánie loretánske, toto. „... zákona č. 223/2001 Z. z., zákona č. 279/2001 Z. z., zákona č. 488/2001 Z. z., zákona č. 554/2001 Z. z., zákona č. 261/2002 Z. z., zákona č. 284/2002 Z. z., zákona č. 506/2002 Z. z., zákona č. 190/2003 Z. z., zákona č. 219/2003 Z. z., zákona č. 245/2003 Z. z., zákona č. 423/2003 Z. z., zákona č. 515/2003 Z. z., zákona č. 586/2003 Z. z., zákona č. 602/2003 Z. z., zákona č. 347/2004 Z. z., zákona č. 350/2004 Z. z., zákona č. 365/2004 Z. z., zákona č. 420/2004 Z. z., zákona č. 533/2004 Z. z....“ (Reakcia z pléna.) Veď si to prečítajte, máte to v lavici.